Чойбеков Сооронбек

Чойбеков Сооронбек, Сологой ырчы Сооронбек (1908, Талас обл., Киров району, Чымкент айылы - 1985, ошол эле жер) - төкмө акын, обончу, комузчу.

1930-жылдары Кыргыз филармониясында, кийин III Интернационал колхозунун башкармасы болуп иштеген. 1938-ж. Фрунзе шаарындагы педагогика окуу жайына кирип, бүтөр жылы согушка кетет. Согушта оор жарадар болуп, бир колунан ажырап, 1944-ж. туулган айылына келген. 1947-68-ж. колхоздун башкармасы, Чаткалдагы жол бөлумүнүн начальниги, бригадир болгон. 1930-жылдардан баштап эле ырчы, комузчу, обончу катары таанылган. 14 жашында Токтогул менен учурашып ырдаган. Кийин казактын Бегалы деген ырчысы менен айтышып жеңип алган. Анын ырчылык өмүрү Октябрдын жеңиши, кыргыз жергесинде Совет бийлиги орногон жылдары башталган. «Спутник айга конгондо», «Бактылуу менин кыргызым», «Таластын калкы дүркүрөп», «Кыргыз элим», «Аялдарга», «Жеңелерге», «Чабан келинге», «Ким сулуу» ж. б. лирикалык ырлары бар. «Адырга чыккан четиндей», «Ошондой сулуу бир болсо», «Өмүрдүн өткөндөгү убагынан», «Карыя чабандын сөзү», «Сагынгандан» өңдүү обондуу ырларды жараткан. 0. эле «Аралашма», «Ак куу менен мерген», «Үч кайрык» өңдүү күүлөрдү да чыгарган. Ал Айдараалы, Алымкул, Осмонкулдан таалим алып, алар менен алым сабак ырдашкан. Ч. айтуучу катары да белгилүү. Анын айтуусундагы «Нарикбай» поэмасы «Эл адабияты» сериясынан жарык көргөн. Кол жазмалары КР УИАнын Кол жазмалар фондунда сакталып турат.

Колдонулган адабияттар
«Кыргызстан». Улуттук энциклопедия: 7-том / Башкы ред. Ү. А. Асанов. К 97. Б.: «Кыргыз энциклопедиясы» башкы редакциясы, 2015. - 832 б., илл. ISBN 978-9967-14-125-4
Категория:Инсандар